Document ID: 32009D0587

NÕUKOGU OTSUS,
7. juuli 2009,
ülemäärase eelarvepuudujäägi olemasolu kohta Maltal
(2009/587/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Malta esitatud märkusi
ning arvestades järgmist:
(1)
Vastavalt asutamislepingu artiklile 104 hoiduvad liikmesriigid valitsemissektori eelarve ülemäärasest puudujäägist.
(2)
Stabiilsuse ja kasvu pakt põhineb eesmärgil tagada usaldusväärne riigi rahandus, mis on hindade stabiilsuse ning töökohtade loomist soodustava tugeva ja püsiva majanduskasvu tingimuste tagamise vahend.
(3)
Asutamislepingu artiklis 104 sätestatud ülemäärase eelarvepuudujäägi menetlusega, mida täpsustatakse nõukogu 7. juuli 1997. aasta määrusega (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta (1) (mis on osa stabiilsuse ja kasvu paktist), on ette nähtud ülemäärast eelarvepuudujääki käsitleva otsuse vastuvõtmine. Asutamislepingule lisatud ülemäärase eelarvepuudujäägi menetluse protokollis on ette nähtud täiendavad sätted seoses ülemäärase eelarvepuudujäägi menetluse rakendamisega. Nõukogu määruses (EÜ) nr 3605/93 (2) on sätestatud üksikasjalikud eeskirjad ja määratlused kõnealuse protokolli sätete kohaldamiseks.
(4)
Stabiilsuse ja kasvu pakti 2005. aasta reformi eesmärk oli suurendada pakti tõhusust ja majanduslikku mõju ning kindlustada riigi rahanduse pikaajaline jätkusuutlikkus. Selle eesmärk oli tagada, et ülemäärase eelarvepuudujäägi menetluse kõigis etappides võetakse täielikult arvesse eelkõige majanduse olukorda ja eelarveseisundit. Seega nähakse stabiilsuse ja kasvu paktiga ette raamistik, millega toetatakse valitsuse poliitikat kindla eelarveseisundi kiireks taastamiseks, võttes samas arvesse majanduse olukorda.
(5)
Asutamislepingu artikli 104 lõikega 5 nõutakse, et komisjon esitaks arvamuse nõukogule juhul, kui ta on arvamusel, et liikmesriigis on või võib tekkida ülemäärane eelarvepuudujääk. Olles arvesse võtnud nii artikli 104 lõike 3 kohast oma aruannet kui ka artikli 104 lõike 4 kohast majandus- ja rahanduskomitee arvamust, on komisjon seisukohal, et Maltal on ülemäärane eelarvepuudujääk. Seepärast edastas komisjon 24. juunil 2009 nõukogule Malta kohta sellekohase arvamuse (3).
(6)
Asutamislepingu artikli 104 lõike 6 kohaselt peaks nõukogu kaaluma kõiki asjaomase liikmesriigi võimalikke märkusi enne, kui ta pärast üldhinnangut otsustab, kas liikmesriigis on ülemäärane eelarvepuudujääk. Malta puhul jõuti pärast kõnealust üldhinnangut käesolevas otsuses sätestatud järeldustele.
(7)
Vastavalt andmetele, mille Malta ametiasutused esitasid 2009. aasta märtsis ja mille Eurostat seejärel kinnitas, ulatus 2008. aasta valitsemissektori eelarve puudujääk Maltal 4,7 protsendini SKPst, mis ületas märkimisväärselt kontrollväärtuse 3 % SKPst. Puudujääk ei ole kontrollväärtuse (3 % SKPst) lähedasel tasemel ning kontrollväärtuse ületamist ei saa käsitada asutamislepingu ning stabiilsuse ja kasvu pakti tähenduses erandlikuna. Täpsemalt ei tulene 2008. aasta eelarvepuudujääk mõnest ebatavalisest sündmusest ega tõsisest majanduslangusest asutamislepingu ning stabiilsuse ja kasvu pakti tähenduses. SKP reaalkasv ajavahemikul 2005-2007 oli aastas üle 3 % - potentsiaalsest kasvust oluliselt suurem. 2008. aastal majanduskasv küll aeglustus, kuid jäi siiski positiivseks 1,6 % tasemel ning viimaste andmete kohaselt oli see kõrgemgi - 2,5 %. Lisaks ei saa kontrollväärtuse ületamist pidada ajutiseks. Komisjoni talituste 2009. aasta kevadprognoosi kohaselt eelarvepuudujäägi suhtarv väheneb, kuid jääb prognoosiperioodil kontrollväärtusest kõrgemale tasemele - 2009. aastal 3,6 % SKPst ja - eeldusel, et poliitika ei muutu - 2010. aastal 3,2 % SKPst. Seega ei ole asutamislepingus sätestatud puudujäägikriteerium täidetud.
(8)
Valitsemissektori koguvõlg on 2003. aastast saadik olnud kontrollväärtusest (60 % SKPst) kõrgemal tasemel ja ulatus 2008. aastal 64,1 protsendini SKPst. Komisjoni talituste 2009. aasta kevadprognoosi kohaselt suureneb valitsemissektori võlg 2010. aastaks ligi 69 protsendini SKPst. Ei saa väita, et võla suhe väheneks piisavalt ja läheneks kontrollväärtusele rahuldava kiirusega asutamislepingu ning stabiilsuse ja kasvu pakti tähenduses. Seega ei ole asutamislepingus sätestatud võlakriteerium täidetud.
(9)
Määruse (EÜ) nr 1467/97 artikli 2 lõike 4 kohaselt võib nõukogu asutamislepingu artikli 104 lõike 6 kohases otsuses ülemäärase eelarvepuudujäägi olemasolu kohta asjakohaseid tegureid arvesse võtta ainult juhul, kui topelttingimus - eelarvepuudujääk on kontrollväärtuse lähedane ja kontrollväärtuse ületamine on ajutine - on täielikult täidetud. Malta puhul ei ole kõnealune topelttingimus täidetud. Seepärast ei võeta asjakohaseid tegureid käesoleva otsuse tegemisel arvesse,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Maltal on ülemäärane eelarvepuudujääk.
Artikkel 2
Käesolev otsus on adresseeritud Malta Vabariigile.
Brüssel, 7. juuli 2009

Labels: 2
18